Sarik-linnupiim
Sarik-linnupiim (Ornithogalum umbellatum) on hüatsindiliste sugukonda kuuluv rohttaim. Ta on püsik, millel on maa-alused mugulad pikkusega 15–25 mm ja läbimõõduga 18–32 mm. Õied paiknevad 8–20 kaupa sarikates. Kuus kroonlehte on valged, välisküljelt kergelt rohekad või rohelise triibuga, 15–22 mm pikad ja 4–8 mm laiad. Taim õitseb juuni algusest alates. Algselt pärineb Vahemere maadest. Kasvatatakse aedades ilutaimena ja on Eestis kohati naturaliseerunud, sest paljuneb vegetatiivselt kiiresti.